《读史（三首）》
明代·莫璠

捐生固不易，处死犹为难。
孰知龚胜后，乃有谢叠山。
江东一溃散，跋涉何间关。
瓯闵苦物色，国破家亦残。
彼哉烈丈夫，矢死无生还。
忠孝亦何物，古今称大闲。
耿耿浩然气，上摩霄汉间。
谁谓首阳高，有志能跻攀。
至今百世下，清风激懦顽。
我读三上书，凛然毛骨寒。
当时祼将士，胡能不厚颜。

作者简介：杭州府钱塘人，字仲玙，号桔隐、栎寿老人。隐居西湖。有《西湖十景词》、《读史诗》。